Gandia recupera la taronja de la sang
18 juliol 2019

## Gandia recupera la taronja de la sang18 juliol 2019Última actualització: 14 juliol 2025

![](../gestion/img/CarolaWoodward_1691.JPG)  
  

La **regidora de Gestió Responsable del Territori i Patrimoni, Alícia Izquierdo**, va participar ahir, a la finca municipal de la Torre dels Pares, en una acció d’empeltat de 40 tarongers per a obtindre la varietat de la taronja de la sang, realitzada per l’alumnat de jardineria del taller d’ocupació Sendes Urbanes IV. “_Era una taronja molt popular fa anys, però que el mateix mercat la va fer fora i ara és molt difícil de trobar o a preus molt elevats. De fet, darrerament, la taronja de la sang està molt apreciada a la gastronomia”_.

        L’acció d’ahir s’emmarca en una campanya més gran que pretén recuperar verdures i fruites autòctones valencianes. De fet, ja s’està treballant en la recuperació de l’albergínia llistada de Gandia i, pròximament, un nou empeltat per tal d’obtindre la varietat de la mandarina. _“És l’inici d’un camí cap a un projecte més gran de recuperació, a poc a poc, de varietats autòctones de les terres valencianes”._

La finca de la Torre dels Pares té 88 fanecades, 10 de gestió directa per l’Ajuntament, a ple rendiment per tal d’obtindre les taronges que s’empren a la campanya “Suc a l’escola”,  el programa de repartiment de suc de taronja als escolars de Gandia. Aquest projecte té com a objectiu promoure el consum de proximitat d’una manera ecològica i sana. Com ja és habitual, cada any durant tota una setmana cinc col·legis de la nostra ciutat de manera rotativa tenen a la seua disposició la màquina municipal de fer sucs de taronja. Cada dia a l’hora del pati es fa lliurament de manera gratuïta d’un suc a cada xiqueta i xiquet del centre. Així mateix, el primer dia, hi ha una sessió formativa: una parella d’agricultors ecològics explica la seua experiència amb l’objectiu de dignificar el treball del camp i transmetre la importància que té l’agricultura i el consum de productes ecològics i de proximitat.

[Twittear](https://twitter.com/share)